ሎሚ ኣዝዩ ኣሻቓሊ ጕዳይ ኮይኑ ዘሎ እንታይ እዩ?
ብከላ ማለት ከኣ ሓደገኛታት ዝዀኑ ባእታት ኣብ ከባቢና፦ ኣየር፡ ማይን መሬትን ክህልው እንከለው እዩ። ካብ ኢንዱስትሪታት፡ ተሽከርከርቲን መዓልታዊ ኣነባብራ ዓበይቲ ከተማታትን ዝወጽእ ጓሓፍ፡ እቲ ቀንዲ ዝብክል ዘሎ’ዩ፣ እዚ ንመሬትን ማያዊ ኣካላን ጥራይ ዘይኰነ ነቲ ንህይወታውያን ኣጽሊሉ ዘሎ ጠፈር’ውን የዕኑዎ ኣሎ፣ ብተወሳኺ ኣብ መስርሕ ዑደት ባህሪ’ውን ጽልዋ ይፈጥር እዩ፣ መካይን ቀጻሊ ብብዝሒ ደው ኣብ ዝብላሉ ቦታ ዘለው ኣግራብ እንተ ርኢና ኣብ ኣቝጽልቶም ጸሊም ጠቐር ይጸንሕ’ዩ፣ ብትኪ ኣብ ዝተበከለ ከባቢ እንተለና እምበኣር ነቲ ጠቐር ኢና እነስተንፍሶ፣ ፋብሪካታት ዘውጽእኦ ዘየቋርጽ ትኪ ብዙሓት ቀመማት ዝሓዘ ኰይኑ ኣብ ጠፈር እናስፋሕፈሐ ንሚዛን ዓቐን ጋዛት ከመዛብሎ ይኽእል፣ ካብ ተሽከርከርቲ ዝወጽእ ትኪ ብፍላይ ኣብ ዝሕል ዝበለ ኩነታት ኣየር ምስ ግመ ተሓዊሶም “ስሞግ” ይፈጥሩ፣ ንፉጡራት እዛ ዓለም ሓደገኛታት ጋዛት ከም በዓል ካርቦን-ዳይ-ኦክሳይድ፡ ናይትሮጀን-ዳይ-ኦክሳይድን ሳልፈር- ዳይ-ኦክሳይድን እቶም ዝኸፍኡ ህያባት ኰይኖም ኣለው፣ ሎሚ ብከላ ኣየር እቲ ኣዝዩ ኣሻቓሊ ጕዳይ ክኸዉን እንከሎ ብኣበርክቶ ነፍሲ-ወከፍ ሰብ ድማ ክጐድል ይኽእል።
ብከላ ኣየር